སྤྱིར་འཛམ་གླིང་ས་ལྒང་རིལ་མོ་འདིའི་ཐོག་ཤ་ཁྲག་ཁུར་བའི་སྲོག་ཅན་གྲངས་ལས་འདས་པ་ཞིག་ཡོད་མོད།སྐྱེ་སྔོན་བསགས་པའི་རྣམ་སྨིན་ནམ་སྤྱི་མཐུན་ལས་དབང་བཙན་པོ་ཞིག་གིས་ང་ཚོ་ནི་རྐང་གཉིས་ཞེས་པའི་འགྲོ་བ་མི་ཡི་གྲལ་དུ་སྐྱེ་བར་འཕངས།འགྲོ་བ་མི་ཞེས་པ་ནི་སེམས་ཅན་གཞན་ལས་ལྷག་པའི་འདུ་ཤེས་དང་བསམ་བློ་ཅན་ཞིག་ཡིན་པར་སྨོས་མི་དགོས།དེར་བརྟེན་ང་ཚོས་རང་ཉིད་ཀྱི་ཐོབ་ཐང་ལ་བརྩོན་ལེན་དང་།དགའ་ཞེན་ལ་བརྩི་འཇོག་བྱེད་རྒྱུ་ནི་ང་ཚོའི་ཕྲག་ཏུ་བབ་པའི་འགན་འཁྲི་གཙོ་བོ་དེ་རེད།རྒྱུ་མཚན་དེའི་ཕྱིར་རང་ཉིད་ཀྱི་ཐོབ་ཐང་ལ་རང་ཉིད་ཀྱིས་བརྩོན་ལེན་བྱེད་དགོས་པ་ལས།གཞན་གྱིས་ལག་ནས་འདི་ཞེས་ཡོང་བར་དཀའ་ལ།རང་ཉིད་ལ་མི་དབང་བའི་ཕ་རོལ་གཞན་གྱི་ཅ་དངོས་དང་གོ་ཐོབ་སོགས་ཀྱང་དབང་བར་མི་སྲིད།དྲང་བདེན་དང་གནས་ལུགས་ཀྱི་སྒོ་ནས་རང་ཉིད་ལ་གང་དབང་བ་དེ་ཉིད་རང་ཉིད་ཀྱིས་བདག་སྐྱོང་དང་འགན་ཁུར་ཡག་པོ་ཞིག་བྱེད་ཐུབ་ན་ད་གཟོད་ཁྱོད་ཀྱིས་ཐོབ་ཐང་ལ་བརྩོན་ལེན་བྱེད་པའི་ཁ་ཕྱོགས་མ་ནོར་བ་རེད།